JC se steil pad na nr. 1 | Netwerk24
Deur Stephen Nell 18 Februarie 2016 00:12
JC Janse van Rensburg kom met die reputasie van 'n man wat sy skrumwerk ken, maar hy erken dit sal nie 'n piekniek wees om die Stormers se senior loskopstut te word nie.
Dít nadat Oli Kebble die afgelope Saterdag sy spiere gebult het teen Argentinië se Jaguares in die Stormers se laaste oefenwedstryd voor vanjaar se Superrugby-reeks.
"As jy sulke mededinging het, sal jy altyd oorgehaal wees om jou bes te lewer," het Janse van Rensburg gesê.
"Oli is 'n harde werker wat verbetering nastreef en dís uiters belangrik vir 'n stut. Jy weet eenvoudig nooit genoeg nie. Ek speel al etlike seisoene beroepsrugby en hopelik kan hy by my en ek by hom leer."
In die 30-jarige Janse van Rensburg het die Westelike Provinsie 'n gesoute loskopstut gelok om ondersteuners se teleurstelling oor Steven Kitshoff se skuif Frankryk toe te versag.
Hy het van 2006 tot 2013 67 wedstryde vir die Goue Leeus en 50 vir die Leeus gespeel voor sy skuif na Bayonne.
In 2012 was hy vlugtig op 'n Springbok-toer nadat CJ van der Linde beseer is voor die laaste toets teen Engeland op Twickenham.
Janse van Rensburg is amptelik Springbok nommer 847, maar net tyd sal leer of die Groen-en-Goud hom werklik beskore is.
"As ek eendag nie meer die ambisie het om vir die Bokke te speel nie, sal ek uittree. Jy doen iets in die lewe om iets te bereik.